《观盐池并谒池神庙有作》
清代·允礼

参井分野郇瑕封，唐都南畔虞畿东。岳渎宣精钟巨浸，府海不让神明功。

纵迩横遥幅百里，澄渟黝窅灵源通。疏列畦塍错绣壤，酾渠瀹注波㳞瀜。

甘卤密{辶己}液潜漉，一宿霜练冰长空。炫转晶荧耀天日，锻椎圭璧堆玲珑。

轺装{拖扌换车}载均民食，远近给足公私丰。引水首夏迄秋仲，成实自有灵旗风。

讵假熬波漉沙力，惟勤斥堠坚垣墉。知者造物巧者和，总藉天贶回昭融。

圣朝百神并崇报，一方秩祀尤优隆。云榜高揭志信向，庥光永愿涵璇穹。

作者简介：（?—1738）圣祖第十七子，世宗即位后改允礼。雍正初封果郡王，寻进亲王，管户部。高宗即位，命总理事务，管刑部。卒谥毅。有《春和堂诗集》、《静远斋诗集》、《奉使行纪》等。